《登岱 其三》
清代·徐咸清

我往谢时辈，岱宗来攀跻。身披紫绮裘，足蹑青云梯。

举日周宇内，祇觉群山低。元气一分散，万象忽已迷。

长风袭衣裾，九夏寒凄凄。惊雷足下起，细若婴儿蹄。

不觉骤雨过，倒景衔峰西。缥缈紫金梁，屈挂垂天霓。

熟视不敢蹈，恐践仙人栖。出有而人无，谁能测端倪。

作者简介：浙江上虞人，字仲山。国子生。康熙十八年举鸿博，罢归，少时有文名。精字学。有《资治文字》百卷，毛奇龄称为古今巨观。